Bill Rebane

Bill Rebane (kodanikunimega Ito Rebane; sündinud 8. veebruaril 1937 Riias) on Eesti ja Läti päritolu Ameerika Ühendriikide filmirežissöör, produtsent ja stsenarist. Rebase isa Arnold Rebane oli poksija ja relva-SSis võidelnud eestlane, ema baltisaksa juurtega lätlanna. Emapoolne vanaema oli Läti baltisakslanna, maiustustevabriku omanik Elise von MacDonald Schramm, kelle esivanemaist üks oli Vene keisri Aleksander III abikaasa Maria Fjodorovna ihuarst Friedrich Wilhelm von MacDonald. Kui Rebase isa oli Teises maailmasõjas võitlemas, põgenes ülejäänud Rebaste pere koos vanaemaga kõigepealt Preisimaale Königsbergi ning sealt Poola kaudu edasi Saksamaale, Berliinist Hamburgi piirkonda, kus terve pere lõpuks kokku sai. Rebase isa oli nii eestimeelne, et tunnistas isegi Saksamaal elades vaid eesti keelt. See-eest ema oskas kuut keelt ning ka poeg omandas sujuvalt saksa keele. Pärast sõda pani humanitaarhuvidega ema ta lisaks tavakoolis käimisele ka akordioni ja viiulit õppima. Bill harjutas laval esinemist ka kooli näiteringis. 1952. aastal siirdus kogu pere USA-sse. Saksamaal Hamburgis ja USA-s tegeles Arnold Rebane maiustuste tootmisega. Vesternifilmidest ja Metsiku Lääne romaanidest võlutud Bill Rebane leidis Ameerikas juba 17-aastaselt töökoha Chicago WGN-i telekanalis. Stuudioassistendina tööd alustanult õppis ta seal tundma kogu telesaadete ja filmide tootmise protsessi. Usina õppurina sai ta peagi režissööri assistendiks, omandas operaatori- ja režissööritöö põhitõed ning lõpuks edenes selle telekanali peaprodutsendiks. Jälle ema pealekäimisel võttis ta ka tol perioodil tantsu- ja laulutunde. Neistki oskustest oli tal hilisemas elus palju kasu. Bill Rebane on lavastanud 12 B-kategooria mängufilmi (õudus ja ulme). Tuntuim neist on "Hiidämblike sissetung" ("The Giant Spider Invasion", 1975), mis on paljudel filmifestivalidel püsivalt populaarne olnud. Filmitootmise kõrvalt arendas ta ka USA ja Saksamaa filmitööstuse suhteid. Wisconsini osariiki Gleasonisse rajas ta 1960. aastate lõpus filmistuudio, mis kandis nime The Shooting Ranch; stuudio suleti pärast Rebase ajurabandust 1989. aastal. Lavastaja, operaatori ja produtsendina on Rebane teinud järgmised täispikad mängufilmid: "Monster A Go-Go" (1965, kaasrežissöör Herschell Gordon Lewis) "Invasion from Inner Earth" (1974) "The Giant Spider Invasion" (1975) "Rana: The Legend of Shadow Lake" (1975) "The Alpha Incident" (1978) "The Capture of Bigfoot" (1979) "The Demons of Ludlow" (1983) "The Game" (1984) "Twister's Revenge!" (1987) "Blood Harvest" (1987) "Ghostly Obsessions" (2004) "Pickled Movies" (2018) "Film funding two-thousand" 2000, ISBN 0970428308 "From Roswell with Love" 2008, ISBN 1419683993 1979. ja 2002. aastal kandideeris Rebane Wisconsini kuberneriks. 1992. aastal külastas Rebane Eestit ja taotles endale Eesti kodakondsuse. 2012. aastal pälvis ta Haapsalu õudus- ja fantaasiafilmide festivali elutööauhinna. Tema enda elust ja ta filmiloomingust valmis 2021. aastal kahetunnine dokumentaalfilm "Who Is Bill Rebane?", mille stsenarist ja režissöör on David Cairns. Tiit Tuumalu "Ito Rebane – monstrumite taltsutaja" Postimees, 28.04.2012. Sten Hankewitz. Bill Rebane – the maker of horror films who’s “never been a fan of horror” Estonian World. 13.04.2014. Fischer, Dennis (2000). Science fiction film directors, 1895–1998. McFarland. ISBN 0786407409. Young, R. G. (2000). The encyclopedia of fantastic film: Ali Baba to Zombies (illustrated ed.). Hal Leonard Corporation. ISBN 1557832692. Weldon, Michael (1996). The psychotronic video guide (illustrated ed.). Macmillan. ISBN 0312131496. Van Beest, A. J. (2002). "Saxon Filmmaker Throws Hat In Gubernatorial Ring". Ashland Daily Press. critcononline.com. Originaali arhiivikoopia seisuga 27. oktoober 2010. Vaadatud 28. juuni 2010. Gilpatrick, Kristin (2002). Famous Wisconsin film stars (illustrated ed.). Lk 247–253, 323, 328. ISBN 1878569864. Vaadatud 27. juuni 2010. HÕFF 2012 algab täna Turismiweb.ee, 27.04.2012. Dokumentaalfilm "Who Is Bill Rebane?" (2021) andmekogus IMDb. Vaadatud 27.10.2023. Tiit Tuumalu "Ito Rebane – monstrumite taltsutaja" Postimees, 28. aprill 2012 (intervjuu) Bill Rebane IMDb